வீடுகள் தான் சின்னதாக இருந்தனவே தவிர அதற்கு பின்னே இருந்த விவசாய நிலங்கள் ஒவ்வொருவரிடமும் ஏக்கர் கணக்கில் இருந்தன. அவர்கள் பயிரிடாத வகையே இல்லையெனலாம். வானம் பார்த்த பூமியாய் மழையை மட்டும் நம்பி நெல் விளைவிக்கும் யாழ்ப்பாண பெண்ணான அவளுக்கு நீர் தேக்கி வைத்து பாசனம் செய்யும் இவைகளெல்லாம் ரொம்பவே வித்யாசமாக இருந்தன. அவர்கள் எதைப்பற்றி பேசுகிறார்கள் என்பது மட்டுமே புரிந்த நிலையில் அவள் சுற்றிலும் வேடிக்கை தான் பார்த்துக்கொண்டிருந்தாள். பின்னே ஒவ்வொரு பேச்சுக்கும் சுதாவிடம் மொழிபெயர்ப்பு கேட்க முடியுமா என்ன?